  Майя Бывальцева Удмуртиысь Камбарка ёросын кризисысь потонъя кивалтон радэс (режим) кутозы. Ёросысь азьветлӥсьёсын пумиськон дыръя туннэ, 6-тӥ куарусёнэ, со сярысь вераз улосвыл тӧролэсь ужзэ огдырлы быдэсъясь. Со муниципалитетын ортчытӥськись вань ужъёс валамон, пыр адӟиськись мед луозы шуыса лэсьтӥське, валэктӥз Александр Бречалов. «Ёросын антикризисной кивалтон улсын милям ужпуммы — ваньзэ одӥг, вождэс эн вае, конторае люкан, кудӥз тӥ понна но, ёрос тӧро понна но, ми понна но пыр адӟиськись луоз», — пусйиз Удмуртилэн тӧроезлэсь ужзэ огдырлы быдэсъясь. Улосвыл кивалтӥсьлэн верамезъя, берло дыре ёросын аспӧртэм югдур кылдӥз — трос предприятиос ворсаськизы, ужан интыос кулэсмизы, кудӟытӥсь юонъёсын шугъяськонъёс вань... Со дыре ик ёрослэн вань азинскыны луонлыкъёсыз. «Кылдэм югдурез лыдэ басьтыса, татын, мукет ёросъёсын сярысь, тросгес кужым кулэ… Кризисысь потонъя кивалтон радэс — со югдурысь ӝоггес потыны юрттон, татын выль ужпӧръёс, предприятиос кылдытон», — вераз Александр Бречалов. Камбарка ёрос элькунысь кыкетӥез улос, кытын сыӵе кивалтон амал кутӥськоз. Оштолэзе сыӵе радэсэз Балезино ёросын пыӵатыны пумкылъян кутӥзы, со одӥгез сюлэмшугъяськытӥсез лыдъяське вал. Муниципалитетэ вань министерствоослэн ыстэм муртъёссылэсь кылдытэм команда потӥз, со вань шугъяськонъёсты, соосты палэнтон амалъёсты, радлыкез но дырез пусъён, коньдон поттон амалъёсты утчан ужен выриз. Тегъёс: Камбарка Удмуртия АлександрБречалов  